
ประกาศองค์การบริหารส่วนตำบลนาท่ามเหนือ
เรื่อง  การรับลงทะเบียนคนพิการรายใหม่  เพื่อรับเบี้ยความพิการ
  ประจำปีงบประมาณ  พ.ศ. ๒๕๕๖

...........................................................

ตามที่กระทรวงมหาดไทยได้ประกาศใช้ระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น  พ.ศ. ๒๕๕๓  เพื่อใช้ในการดำเนินงานการจ่ายเงินเบี้ยความพิการขององค์กรปกครองส่วนท้องถิ่น  นั้น

เพื่อให้การดำเนินการเป็นไปด้วยความถูกต้อง  เรียบร้อย  องค์การบริหารส่วนตำบลนาท่ามเหนือ  จึงขอประกาศให้คนพิการที่มีความประสงค์จะขอรับการสงเคราะห์เบี้ยความพิการ  ไปติดต่อยื่นคำร้องขอขึ้นทะเบียน  ตั้งแต่วันที่  ๑ -  ๓๐  พฤศจิกายน  ๒๕๕๔  ณ  ที่ทำการองค์การบริหารส่วนตำบลนาท่ามเหนือ  ในวันและเวลาราชการ   
1. คุณสมบัติของผู้มีสิทธิได้รับเบี้ยความพิการ
(1) มีสัญชาติไทย
(2) มีภูมิลำเนาอยู่ในเขตองค์กรปกครองส่วนท้องถิ่นตามทะเบียนบ้าน
(3) มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ  
2. หลักฐานการขอลงทะเบียน
(1) บัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการพร้อมสำเนา  
(2) ทะเบียนบ้านพร้อมสำเนา
(3) สมุดบัญชีเงินฝากธนาคาร ธกส. สาขาตรัง พร้อมสำเนา
ในกรณีที่คนพิการเป็นผู้เยาว์ซึ่งมีผู้แทนโดยชอบธรรม  คนเสมือนไร้ความสามารถ  หรือไร้ความสามารถ  ให้ผู้แทนโดยชอบธรรม  ผู้พิทักษ์  หรือผู้อนุบาล  แล้วแต่กรณี  ยื่นคำขอแทนโดยแสดงหลักฐานการเป็นผู้แทนดังกล่าว
สำหรับคนพิการซึ่งไม่อาจยื่นคำขอได้ด้วยตนเองให้ผู้ดูแลคนพิการยื่นคำขอแทนโดยให้ผู้ที่เชื่อถือได้รับรองสถานะของคนพิการแต่ต้องนำหลักฐานของคนพิการและผู้ดูแลคนพิการไปแสดงต่อเจ้าหน้าที่  

จึงประกาศมาให้ทราบโดยทั่วกัน
ประกาศ  ณ  วันที่  ๒๗  ตุลาคม  พ.ศ.  ๒๕๕๔

           (ลงชื่อ)       ละมัย  จันทร์ฝาก

            (นางละมัย  จันทร์ฝาก)

